《凤滩》
清代·顾奎光

楚江多危滩，急涧束岩崿。水流本不竞，有激怒而作。

风声增飕飗，雪点飞喷薄。篙工用力齐，勇进竟前却。

当时五溪地，神禹遗疏瀹。胡然劳后人，小智事锤凿。

吴侬便舟楫，习险无惊愕。须臾即安澜，徙倚拾蘅若。

作者简介：清江苏无锡人，字星五。乾隆十五年进士，官湖南泸溪、桑植知县，颇著循绩。时称有“酒、色、财三不惑，清、慎、勤居官三不愧”之语。有《春秋随笔》、《然疑录》等。